Document ID: 32007D0031

KOMMISSIONENS BESLUTNING
af 22. december 2006
om overgangsforanstaltninger for så vidt angår forsendelse af visse produkter fra sektorerne for henholdsvis kød og mælk, der er omfattet af Europa-Parlamentets og Rådets forordning (EF) nr. 853/2004, fra Bulgarien til andre medlemsstater
(meddelt under nummer K(2006) 7029)
(EØS-relevant tekst)
(2007/31/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til traktaten om Bulgariens og Rumæniens tiltrædelse, særlig artikel 4, stk. 3,
under henvisning til akten vedrørende Bulgariens og Rumæniens tiltrædelse, særlig artikel 42,
under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 4, og
ud fra følgende betragtninger:
(1)
Ved Europa-Parlamentets og Rådets forordning (EF) nr. 852/2004 af 29. april 2004 om fødevarehygiejne (2) er der fastsat generelle hygiejnebestemmelser for fødevarer gældende for ledere af fødevarevirksomheder, der er baseret på principperne om risikoanalyse og kritiske kontrolpunkter (HACCP). Forordningen foreskriver, at ledere af fødevarevirksomheder skal opfylde de strukturelle krav, der er baseret på disse principper. Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (3) supplerer bestemmelserne i forordning (EF) nr. 852/2004. Bestemmelserne i forordning (EF) nr. 853/2004 omfatter særlige krav til forarbejdningsvirksomheder inden for sektorerne for henholdsvis kød og mælk.
(2)
Det fremgår af resultaterne fra et kontrolbesøg, som Levnedsmiddel- og Veterinærkontoret aflagde i Bulgarien fra den 27. november til den 1. december 2006, at visse forarbejdningsvirksomheder inden for sektorerne for henholdsvis kød og mælk ikke opfylder bestemmelserne i forordning (EF) nr. 852/2004 og (EF) nr. 853/2004.
(3)
Endvidere er det nuværende sporbarhedssystem i Bulgarien ikke tilstrækkeligt til at dække behovet i landet, hvor kød fra tredjelande, kød fremstillet i Bulgarien før den 1. januar 2007, og rå mælk fra Bulgarien, der ikke opfylder kravene i de nævnte forordninger, findes på bulgarsk område.
(4)
I betragtning af den nuværende situation i Bulgarien bør der fastsættes overgangsforanstaltninger for visse produkter fra sektorerne for henholdsvis kød og mælk.
(5)
I overgangsperioden skal situationen i alle forarbejdningsvirksomheder i sektorerne for henholdsvis kød og mælk vurderes for at sikre, at visse virksomheder har afsluttet moderniseringen af deres anlæg, således at de er i overensstemmelse med fællesskabskravene. Endvidere skal sporbarhedssystemet forbedres for at opfylde fællesskabsnormerne.
(6)
I overgangsperioden er det nødvendigt at indføre et forbud mod forsendelse af visse produkter fra sektorerne for henholdsvis kød og mælk fra Bulgarien til andre medlemsstater. Der bør imidlertid fastsættes en undtagelse for visse forarbejdningsvirksomheder, der i henhold til fællesskabslovgivningen har tilladelse til at eksportere disse produkter til Fællesskabet inden den 1. januar 2007, på baggrund af de garantier, der findes for disse virksomheder.
(7)
Den i denne beslutning omhandlede overgangsperiode bør være på højst et år. Situationen i sektorerne for henholdsvis kød og mælk i Bulgarien skal tages op til fornyet vurdering inden udløbet af nævnte periode, navnlig på baggrund af resultaterne af Levnedsmiddel- og Veterinærkontorets nye kontrolbesøg i januar 2007.
(8)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Denne beslutning gælder for produkter fra sektorerne for henholdsvis kød og mælk, der er omfattet af følgende afsnit i bilag III til forordning (EF) nr. 853/2004:
a)
Afsnit I (kød af tamhovdyr)
b)
Afsnit II (kød af fjerkræ og lagomorfer)
c)
Afsnit III (kød af opdrættet vildt)
d)
Afsnit IV (kød af vildtlevende vildt)
e)
Afsnit V (hakket kød, tilberedt kød og maskinsepareret kød)
f)
Afsnit VI (kødprodukter)
g)
Afsnit IX (rå mælk og mejeriprodukter).
Artikel 2
1. De i artikel 1 omhandlede produkter (i det følgende benævnt »produkterne«) må ikke sendes fra Bulgarien til andre medlemsstater.
2. I henhold til direktiv 89/662/EØF, særlig artikel 3, sikrer medlemsstaterne, at produkterne ikke handles mellem medlemsstaterne indbyrdes.
Artikel 3
Uanset artikel 2, stk. 1, tillader medlemsstaterne handel med produkter, som er fremstillet i en forarbejdningsvirksomhed, der er opført i bilaget, forudsat at produkterne:
a)
er forsynet med EF-sundhedsmærket eller EF-identifikationsmærket, som omhandlet i artikel 5, stk. 1, litra a) og b), i forordning (EF) nr. 853/2004 for den pågældende forarbejdningsvirksomhed
b)
ledsages af et dokument som omhandlet i artikel 14 i Europa-Parlamentets og Rådets forordning (EF) nr. 854/2004 (4), i hvilket den kompetente myndighed i Bulgarien attesterer følgende:
«Produkter fremstillet i overensstemmelse med Kommissionens beslutning 2007/31/EF.«.
Artikel 4
Denne beslutning anvendes med forbehold af og da fra datoen for ikrafttrædelsen af akten vedrørende Bulgariens og Rumæniens tiltrædelse.
Den gælder indtil den 31. december 2007.
Denne beslutning vil blive taget op til fornyet overvejelse på baggrund af resultaterne af Levnedsmiddel- og Veterinærkontorets nye kontrolbesøg i januar 2007.
Artikel 5
Denne beslutning er rettet til medlemsstaterne.
Udfærdiget i Bruxelles, den 22. december 2006.

Labels: 17
0
3
7
18
15